Komisijos reglamentas (EEB) Nr. 4160/87
1987 m. gruodžio 29 d.
iš dalies keičiantis Tarybos reglamentus (EEB) Nr. 391/68 ir Nr. 2764/75 dėl Kombinuotosios nomenklatūros įvedimo
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1987 m. liepos 23 d. Tarybos reglamentą (EEB) Nr. 2658/87 dėl tarifų ir statistikos prekių nomenklatūros bei dėl Bendrojo muitų tarifo [1] su pakeitimais, padarytais Reglamentu (EEB) Nr. 3985/87 [2], ypač į jo 15 straipsnio 1 dalies antrąją pastraipą,
atsižvelgdama į 1975 m. spalio 29 d. Tarybos reglamentą (EEB) Nr. 2759/75 dėl bendro kiaulienos rinkos organizavimo [3] su paskutiniais pakeitimais, padarytais Reglamentu (EEB) Nr. 3906/87 [4], ypač į jo 4 straipsnio 6 dalį,
kadangi 1988 m. sausio 1 d. įsigaliojančiu Reglamentu (EEB) Nr. 2658/87, remiantis Suderintąja sistema, įtvirtinta Kombinuotoji prekių nomenklatūra, atitinkanti tiek Bendrojo muitų tarifo, tiek Bendrijos išorės prekybos statistikos reikalavimus;
kadangi 1968 m. balandžio 1 d. Komisijos reglamentas (EEB) Nr. 391/68, nustatantis išsamias intervencinio kiaulienos supirkimo taisykles [5], su paskutiniais pakeitimais, padarytais Reglamentu (EEB) Nr. 912/71 [6], ir 1975 m. spalio 29 d. Tarybos reglamentas (EEB) Nr. 2764/75, nustatantis mokesčio už kiaulienos skerdenas komponento apskaičiavimo taisykles [7], su paskutiniais pakeitimais, padarytais Reglamentu (EEB) Nr. 1475/86 [8], turi būti patikslinti, atsižvelgiant į naujos Kombinuotosios nomenklatūros, paremtos Suderintąja sistema, taikymą;
kadangi šiame reglamente numatytos priemonės atitinka Kiaulienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 391/68 priedas pakeičiamas šio reglamento priedu.
2 straipsnis
Reglamento (EEB) Nr. 2764/75 3a straipsnis pakeičiamas taip:
"3a straipsnis
"Kiaulienos skerdenos" - paskerstų naminių kiaulių skerdenos be kraujo, išdarinėtos, su pašalintais šeriais ir kanopomis. Skerdenų pusės gaunamos perkirtus skerdeną per kiekvieno kaklo, sprando, nugaros, juosmens ir kryžkaulio slankstelio vidurį, taip pat per krūtinkaulio ir gaktikaulio vidurį. Skerdenos ir skerdenų pusės gali būti su galvomis arba be galvų, su kulniukais, inkstų taukais, inkstais, uodegomis, diafragmomis arba be jų. Skerdenų pusės gali būti su nugarkaulio smegenimis, galvos smegenimis, liežuviais arba be jų. Paršavedžių skerdenos arba skerdenų pusės gali būti su paūdrėmis (pieno liaukomis) arba be jų."
3 straipsnis
Šis reglamentas įsigalioja 1988 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1987 m. gruodžio 29 d.